Követelményspecifikáció

Jelölő, szavazó rendszer

# Feladatkiírás

Egy olyan weboldal készítése a feladat, amellyel a jelölős-szavazós-díjnyerős események kezelhetők, pl. a rajongói sorozatos díjak (pl. <http://www.sorozatjunkie.hu/tag/jaws/>). A jelölési fázisban nem egy listából kell választani (mivel az túl hosszú lenne), hanem szövegdobozos beírással, amit validáció illetve auto-complete segít. A szavazási fázisban már csak a legtöbb szavazatot kapott jelöltek közül lehet választani. Lehessen követni a szavazás állását és a rendszer lehetőleg védje ki az egyszerűbb csalási módszereket.

# Részletes feladatleírás

A projekt során célunk egy olyan jelölő-szavazó alkalmazás készítése, amely segítségével a felhasználó képes filmeket és sorozatokat jelölni egy adott szavazásra, majd a szavazás megnyílása után képes ezekre szavazni.

A program fő funkciója a jelölési és szavazási folyamat megvalósítása. A folyamat a következő lépésekből áll:

* Egy adminisztrátor kiír egy jelölés-szavazást, melyet az összes látogató lát.
* A bejelentkezett felhasználók jelölhetnek a jelölési határidőig:
  + Meg kell nevezniük a jelöltet, valamint opcionálisan egy rövid indoklást is írhatnak.
  + Egy felhasználó tetszőleges számú filmet vagy sorozatot jelölhet egy szavazásra.
  + Jelölni csak létező filmet, ill. sorozatot lehet.
  + A jelölési időszak végéig a felhasználó módosíthatja a saját jelölésit és akár törölheti is azokat.
* Jelölések összegzése, amely magában foglalja:
  + a beküldött jelölések felülvizsgálatát,
  + az irreleváns jelölések törlését és
  + az esetleges duplikátumok kiszűrését.
* Szavazás, ami magában foglalja:
  + a jelöltek nyilvánosságra hozását,
  + a szavazás aktiválását és
  + a szavazatok leadását, amely során minden bejelentkezett felhasználó pontosan egy jelöltre szavazhat.
* A szavazás lezárása:
  + Szavazni egy előre megadott időpontig lehet.
  + A határidő letelte után inaktívvá válik a szavazás.
* Eredményhirdetés
  + Az eredményhirdetési időpont után a szavazás eredménye az összes látogató számára láthatóvá válik

Az alkalmazásnak lehetővé kell tennie, hogy egyszerre párhuzamosan akárhány aktív jelölési-szavazási folyamat lehessen a rendszerben. Emellett a szoftverben egyéb funkciókat is meg kell valósítani, melyek a következők:

* Alapszintű védelem csalás ellen:
  + Facebook fiókos felhasználói beléptetés alkalmazása.
  + Gyanús felhasználói fiókok adminisztrátor általi kitiltása.
* Hírfolyam:
  + Lehessen híreket kiküldeni a kezdőoldalra, melyeket bárki szabadon olvashat.
* „Gyakran ismételt kérdések” (GYIK) és „Kapcsolat” címmel két statikus oldal.

# Szótár:

**Adminisztrátor:** olyan személy, aki képes a felhasználók letiltására, jelölés-szavazásokat tud kiírni, illetve felül tudja vizsgálni a jelölés-szavazás során leadott jelölteket.

**Felhasználó:** bejelentkezett látogató, aki képes egy jelölés-szavazásra filmet, sorozatot jelölni és tud szavazatot leadni.

**Látogató:** olyan személy, aki az oldalt böngészi, el tudja olvasni a hírfolyamot, a GYIK-et és a kapcsolatok oldalt, illetve meg tudja tekinteni a lezárt szavazások végeredményét.

**Csalás:** olyan tevékenység, amely során a szavazás eredményét manipulálni szeretnénk.

**Jelölés:** az a folyamat, amely során a jelölés-szavazásra jelölünk egy filmet, azaz megadjuk a film vagy sorozat nevét és írunk a döntésünkhöz egy rövid indoklást.

**Szavazás:** az a folyamat, amely során a kiírt szavazáson az általunk kedvelt jelöltre leadunk egy szavazatot.

**Jelölés-szavazás:** az a folyamat, amely során a kiírt témához kapcsolódóan a felhasználók filmeket vagy sorozatokat jelölnek, majd ennek lezárulta után szavaznak az általuk legjobban kedvelt jelöltre.

**Hír:** Különböző a felhasználókat, látogatókat érintő információk, például egy szavazás eredménye.

**Statikus oldal:** olyan oldal aminek a tartalma nem vagy csak nagyon ritkán változik.

Entitások:

A jelölés-szavazás tulajdonságai

* Cím
* Leírás
* Nyilvánosságra hozás dátuma
* Jelölés határideje
* Szavazás kezdetének ideje
* Szavazás lezárásának ideje
* Eredményhirdetés ideje

Felhasználó által leadott jelölés tulajdonságai

* Cím
* Indoklás